
ANNEX I

CONVOCATÒRIA PER A LA CONCESSIÓ D’AJUTS PER REHABILITACIÓ DE FAÇANES, ANY 2022

1. Règim específic de la convocatòria: les bases reguladores de la concessió d'aquests ajuts estan contingudes en l'Ordenança específica per a la concessió d’ajuts econòmics per la rehabilitació de façanes , aprovada inicialment en data 17 de maig de 2018 i definitivament en data 24 de juliol de 2018. Va entrar en vigor en data 27 d’agost de 2018 amb la seva publicació al BOPT.

2. Crèdits pressupostaris als quals s’imputen els ajuts: aplicació pressupostària 1522 482.00 del pressupost de l’any 2022.

3. Quantia total màxima dels ajuts: 2.000,00 euros.

4. Quantia individual dels ajuts:

L’ajut atorgat per part de l’Ajuntament serà del 10% del cost de rehabilitació de la façana, amb un màxim de 1.000 euros per actuació. Serà cost subvencionable l’IVA sempre i quan el beneficiari no se’l pugui deduir. 

S’estableix un increment de l’ajut d’un 5% quan els propietaris dels habitatges siguin:
    • Joves d’entre 18 i 32 anys.
    • Persones més grans de 65 anys. 
    • Persones amb una discapacitat mínima del 33%.

S’estableix un increment de l’ajut d’un 5% als propietaris d’habitatges que estiguin desocupats i que volen ser destinats a lloguer. No hi ha possibilitat d’acumular aquest 5% a l’establert a l’anterior paràgraf.

5. L’objecte, les condicions i la finalitat de la concessió dels ajuts, els requisits per sol·licitar-los i la documentació que s’ha d’adjuntar a la sol·licitud, les obligacions dels beneficiaris, així com els criteris de valoració consten a les bases reguladores d’aquests ajuts.

6. Règim de concessió: el procediment per a la concessió d'aquests ajuts és en règim de concurrència competitiva, per  ordre cronològic d’entrada al Registre General de l’Ajuntament.

7. Òrgan competent per a la instrucció del procediment: Secretaria Municipal.

8. Òrgan competent per a la resolució del procediment: Junta de Govern Local. 

9. Termini de presentació de sol·licituds: per la naturalesa dels ajuts, no estan sotmesos a un termini concret de sol·licitud, es pot presentar en qualsevol moment de l’enguany, des de la publicació de l'extracte de la convocatòria en el Butlletí Oficial de la Província de Tarragona i fins al 30 de novembre de 2022.

10. Forma de presentació de sol·licituds: presencialment en el Registre General de l’Ajuntament en horari d’atenció al públic o electrònicament a la Seu Electrònica de l’Ajuntament: https://banyeresdelpenedes.eadministracio.cat/info.

11. Termini de resolució i notificació: Un cop rebuda la sol·licitud es passarà a informe dels diferents serveis municipals i la Junta de Govern resoldrà l’atorgament de la subvenció, si s’escau. En cas que en la sol·licitud es detectessin deficiències, aquestes seran notificades al sol·licitant per a la seva esmena en un termini de 10 dies hàbils, comptadors des de l’endemà d’haver rebut el requeriment d’esmena. En cas de no atendre el requeriment d’esmena efectuat per l’Ajuntament, s’entendrà que el sol·licitant desisteix de la seva petició.

En el termini màxim de trenta dies a comptar des de l’endemà de la data de presentació de la sol·licitud, l’Ajuntament atorgarà o denegarà la subvenció. Si transcorregut aquest termini l’Ajuntament no emetés resolució expressa, el sol·licitant podrà entendre desestimada la seva sol·licitud. 

12. Crèdit pressupostari: al pressupost de l’exercici vigent existeix un crèdit pressupostari de 2.000 euros per finançar les actuacions objecte d’aquestes bases. Aquest import serà el límit per a la tramitació i la concessió dels ajuts de referència.

13. Justificació dels ajuts: Un cop resolt el procediment de la concessió de la subvenció, abans de poder-ne exigir el pagament, el titular beneficiari resta obligat a justificar a l’Ajuntament que ha dut a terme la rehabilitació de la façana.

Els beneficiaris hauran d’adjuntar la següent documentació:
· Declaració sobre la finalització de les obres.
· Declaració de no haver obtingut més subvencions o ajuts. En cas d’haver sol·licitat o rebut altres subvencions o ajuts, hauran de presentar acreditació documental de la subvenció sol·licitada o rebuda. 
· Fotografia del cartell anunciador de la subvenció municipal concedida. 

14. Llei 38/2003, de 17 de novembre, general de subvencions; Decret 179/1995, de 13 de juny, pel qual s’aprova el Reglament d’obres, activitats i serveis dels ens locals; Llei 19/2014, del 29 de desembre, de transparència, accés a la informació pública i bon govern; Llei 39/2015, de 1 d’octubre, de procediment administratiu comú de les Administracions Públiques, Llei 40/2015, de 1 d’octubre, de Règim Jurídic del Sector Públic i Llei 26/2010, de 3 d’agost, de règim jurídic i de procediment de les administracions públiques de Catalunya.

15. Les resolucions dictades en execució de la convocatòria exhaureixen la via administrativa. 

16. Règim de recursos:
· Recurs contenciós administratiu, en el termini màxim de dos mesos des de l’endemà de la notificació, davant el Jutjat Contenciós Administratiu de Tarragona.

· De manera alternativa i potestativa, recurs de reposició, en el termini d’un mes a comptar des de l’endemà de la notificació, davant l’òrgan competent per resoldre (Junta de Govern Local). 

